Adam de la Halle
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur før 1500-tallet
Adam de la Halle var en fransk forfatter, dikter og komponist fra middelalderen. Han regnes som den siste «trouvère», navnet man ga de nordfranske trubadurene. Han er en av de viktigste franske dikterne fra det 13. århundret og regnes som en av grunnleggerne av drama-sjangeren i Frankrike, sammen med Jean Bodel og Rutebeuf.
Verk Le Jeu de la Feuillée er en munter fremstilling av folkelige typer og borgerlig tankegang i byen Arras, der Adam de la Halle kom fra. Le Jeu de Robin et Marion dramatiserer visemotivet om bondepiken som motstår ridderens forførelseskunster og forblir tro mot sin Robin. Dette verket regnes av mange som forløperen til sjangeren opéra comique og til den franske komedie.Adam de la Halles to skuespill er levende uttrykk for borgerlig livssyn på 1200-tallet: Hans djerve sanselighet avviker sterkt fra trubadurenes åndeliggjorte høviske kjærlighet, og han forsvarer de små i samfunnet mot adelen og de mektige.Han skrev også lyrikk, og satte selv musikk til sangene som er innlagt i hyrdespillet. Les mer i Store norske leksikon Frankrikes litteratur Litteratur Sletsjøe, Leif: Franske profane middelalder-spill, 1964